FI Euroopan unionin virallinen lehti CE 84/217

(2004/C 84 E/0261)

KIRJALLINEN KYSYMYS E-2688/03

esittäjä(t): Toine Manders (ELDR) komissiolle

(10. syyskuuta 2003)

Aihe: Työvoimavaltaisten alojen alv-prosentin alentaminen

Ajalla 1. tammikuuta 2000 — 31. joulukuuta 2003 Euroopan komissio on koemielessä alentanut eräiden alojen alv-prosentin kuuteen prosenttiin. Alankomaissa kokeilu koskee parturi- ja kampaamopalveluita, yli 15 vuotta vanhojen asuntojen maalaus- ja rappaustöitä, polkupyörien korjauksia ja jalkineiden ja vaatteiden korjauspalvelulta. Alv-prosentin alentamisella pyritään parantamaan työllisyyttä.

Alv-prosentin alennuskokeilu työvoimavaltaisilla palvelualoilla on osoittautunut menestykseksi. Centraal Planbureau (CPB) -viraston Alankomaiden lukujen perusteella tekemän tutkimuksen mukaan työstä perittävän alv-prosentin alentamisella todellakin on myönteinen vaikutus työllisyyteen, ja tutkimuksessa puhutaankin ”merkittävistä työllisyysvaikutuksista”. Esimerkiksi parturi- ja kampaamoalalla työllisyys on työvuosina ilmaistuna noussut ajalla 1999—2002 14,5 prosenttia. Samalla ajanjaksolla työllisyys parani koko Alankomaissa keskimäärin vain 4 prosenttia.

Tästä huolimatta komissio ilmoitti 16. kesäkuuta 2003, ettei se aio jatkaa työvoimavaltaisten palveluiden alennettua alv-pro senttia koskevaa kokeilua.

1. Käsittääkö komissio edellä mainittujen työvoimavaltaisten alojen suuren merkityksen Alankomaiden työllisyydelle ja taloudelle?

2. Onko komissio tietoinen edellä mainittujen työvoimavaltaisten palvelualojen alv-prosentin alentamisen myönteisistä vaikutuksista työllisyyteen Alankomaissa?

3. Onko komissio kanssani yhtä mieltä siitä, että sen tekemät johtopäätökset perustuvat mahdollisesti puutteellisiin ja yksipuolisiin selvityksiin tähän asti toteutettujen kokeilujen vaikutuksista? Jos vastaus on kielteinen, miksei komissio jaa käsitystäni?

4. Aikooko komissio harkita uudelleen, myös nykyinen taloustilanne huomioon ottaen, päätöstään lopettaa työvoimavaltaisten palvelualojen alv-prosentin alentamista koskeva kokeilu? Jos vastaus on kielteinen, miksei komissio aio harkita asiaa uudelleen?

Frits Bolkesteinin komission puolesta antama vastaus

(20. lokakuuta 2003)

1. Komissio antoi 23. heinäkuuta 2003 direktiiviehdotuksen alennetuista alv-kannoista (1). Komission tavoitteena on parantaa sisämarkkinoiden toimintaa, joten on tärkeää tarjota kaikille jäsenvaltioille yhtäläinen mahdollisuus soveltaa tai olla soveltamatta alennettuja alv-kantoja samoilla aloilla. Direktiiviehdotuksessa ei säädetä, että alennettuja alv-kantoja sovelletaan työvoimavaltaisiin palveluihin. Alennettujen alv-kantojen soveltamisesta kokeiluluonteisesti tällaisiin palveluihin laaditussa arviointikertomuksessa (2) komissio totesi, ”ettei arvonlisäverokannan alentamisesta johtuvia myönteisiä vaikutuksia työllisyyteen tai harmaan talouden vähenemistä ollut todettavissa selvästi”. Komissio teki arvioinnin yhteydessä makrotaloudellisen Quest-mallinsa avulla vertailuanalyysin, jossa se vertasi alv-kannan alentamisen ja työvoimakustannusten alentamisen vaikutuksia. Vertailussa ilmeni, että vaikka oletettaisiin alv-toimenpiteen hyväksi, että alv-kannan alentaminen siirtyy täysimääräisesti hintoihin, niin työvoimakustannusten alentamisella luodaan samansuuruisin vaikutuksin talousarvioon 52 prosenttia enemmän työpaikkoja Euroopan unionin tasolla. On syytä mainita, että jotkin kokeilussa mukana olleet alat (yksityisasuntoihin liittyvät työt ja kotihoitopalvelut) sisällytettiin liitteeseen H siksi, että monet jäsenvaltiot soveltavat niihin jo nyt, myönnettyjen poikkeusten perusteella, alennettuja alv-kantoja tai verovapautta. Perustelu ei koske pieniä korjaus- ja kampaamopalveluja, koska vain muutama jäsenvaltio soveltaa niihin nykyään alennettua alv-kantaa.

2.ja 3. Komissio on tutustunut Centraal Planbureaun tutkimukseen, jonka Alankomaiden hallitus toimitti sille. Vaikka komissio saikin tutkimuksen vasta sen jälkeen, kun arviointikertomus oli annettu, tutkimus ei muuttanut yleiskuvaa, joka muodostui kokeilussa mukana olleiden jäsenvaltioiden lähettämistä kertomuksista ja tiedoista, jotka komissiolla oli käytössään kertomusta laatiessaan.

4. Komission 23. heinäkuuta 2003 antama ehdotus on neuvoston tarkasteltavana. Neuvosto päättää yksimielisesti ja Euroopan parlamentin lausunnon pohjalta alennettujen alv-kantojen tulevan soveltamisalan.

(1) KOM(2003) 397 lopullinen.

(2) KOM(2003) 309 lopullinen.